Fl-aħħar ħames ġimgħat, aktar minn 100 persuna li kienu qed jgħumu f’Kemmuna ħtieġu l-għajnuna tal-voluntiera tal-Emergency Response and Rescue Corp li huma bbażati fil-Blue Lagoon. Bi flokk isfar li jiddistingwihom, dawn il-voluntiera joffru s-servizzi tagħhom matul il-ġurnata fix-xhur tas-Sajf u huma atrezzati fost l-oħrajn b’dinghy li jgħinhom ferm fil-ħidma tagħhom. Ta’ kuljum, il-bajjiet f’Kemmuna qed ikunu miżgħuda bil-Maltin u t-turisti li jmorru jgawdu l-baħar sabiħ u nadif, b’uħud jiddeċiedu li jqattgħu ftit ħin għall-kwiet f’dawra ħafifa max-xagħri ta’ din gżira. Waqt li għal mijiet mawra sa Kemmuna hi divertita, voluntiera mill-Emergency Response and Rescue Corps ikunu b’seba’ mitt għajn lesti biex jassistu f’dak kollu li jkun hemm bżonn: minn gidma ta’ brama sa affarijiet aktar serji. Jahel Muscat hi waħda minn madwar 35 voluntier li dan is-Sajf qed iqattgħu ħafna mill-ħin tagħhom għas-servizz ta’ ħaddieħor. F’kummenti lil tvm.com.mt , hi qalet li l-aktar ċirkostanzi li qed jiltaqgħu magħhom din is-sena huma dawk ta’ għawwiema li jgħajjew u jkunu jeħtieġu l-għajnuna biwex jaslu sax-xatt, kif ukoll il-bram. Jahel qalet li s-sena l-oħra iltaqgħu ma ħafna każi ta’ nies li weġġgħu wara li qabżu mill-għoli, bl-iktar postijiet popolari għal dan il-qbiż kienu kemunett kif ukoll gzira żgħira mgħarufa bħala l-gwardja. Madanakollu, qalet li l-avviżi li għamlu l-awtoritajiet u li jindikaw b’mod ċar li mhux permess qbiż mill-għoli għamlu effett. Problema li l-voluntiera tal-ERRC innutaw li qed tiżdied, hija ta’ nies li qed jaqsmu bejn Kemmuna u Kemmunett billi jimxu minn fuq passaġġ f’baħar li jilħqilhom. Dawn qed ipoġġu l-affarijiet fil-basktijiet, iżommuhom fuq rashom u jimxu san-naħa l-oħra, l-aktar biex ma jkunux f’post daqsekk iffullat. Dan qed joħloq problema meta jaħkem il-kurrent, bin-nies li jkunu qed jaqsmu isibu diffikulta għax il-kurrent jimbuttahom fuq ġenb minn fuq il-passaġġ fil-baħar u jkunu jridu aktar forza biex jgħumu. Mhux l-ewwel darba li dawk li jkunu qed jaqsmu jaqalhom il-basket fil-baħar u jixxarbulhom l-affarijiet li jkollhom fosthom oġġetti li jispiċċaw ikollhom jarmu. Is-servizz tal-voluntiera tal-ERRC li huma bbażati fil-Blue Lagoon jingħata permezz ta’ appoġġ finanzjarju mill-Awtorità tat-Turiżmu b’kollaborazzjoni minn entitajiet oħra governattivi. Din is-sena s-servizz beda jingħata min-nofs Ġunju.